**Milí spoluobčania,**

Dovoľte, aby som Vám priblížila zámery obecného zastupiteľstva na najbližšie obdobie.

Na 1. zasadnutí obecného zastupiteľstva navrhol p. Onofrej zriadenie komisie obecného zastupiteľstva pre výstavbu a rozvoj, ktorej prvoradým cieľom je tvorba a implementácia stratégie rozvoja obce. Výsledkom úvodných 2 zasadaní komisie bolo vytvorenie zoznamu aktivít/projektov, ktorými by sa vedenie obce malo zaoberať v dlhodobom horizonte (5 – 10 rokov). Zo spracovaného zoznamu aktivít bude zrejmá personálna a časová zodpovednosť za splnenie konkrétnych úloh pri napĺňaní cieľov.

Komisiu pre výstavbu a rozvoj som doplnila prívlastkom „regionálny“ rozvoj a zároveň sa stala jej predsedníčkou. Členmi tejto komisie sú všetci poslanci obecného zastupiteľstva, p. starostka Ježíková, p. Onofrej a p. Šoltis.

Od toho času spoločne kreujeme a neustále formujeme plán aktivít, podľa ktorého sa budeme vo svojej činnosti orientovať. Taktiež tento plán (zoznam) aktivít bude slúžiť ako podklad pre doplnenie PHSR (plán hospodárskeho a sociálneho rozvoja) a ÚP (územný plán) obidva dokumenty sú strategické a povinné pre každú obec na Slovensku. Zároveň sú podmienkou pre podávanie projektových zámerov z fondov EÚ.

Od začiatku nášho pôsobenia v OZ ( obecné zastupiteľstvo) sme uskutočnili dve stretnutia Komisie pre výstavbu a regionálny rozvoj. Z každého stretnutia jestvuje zápisnica, prostredníctvom ktorej Vás informujeme o našej práci pre obec.

Preto, aby naše aktivity boli transparentné budeme všetky informácie spojené s aktivitami v Komisii pre výstavbu a regionálny rozvoj uverejňovať na web stránke, kde pripravujeme aj možnosť s Vami o našej činnosti diskutovať prostredníctvom diskusného fóra. Formovať ho budeme pozvoľna a postupne, preto Vás prosím o trpezlivosť. Zároveň nás zaujímajú Vaše pripomienky i konštruktívne návrhy, pre ktoré je toto miesto predurčené. Adminom diskusného fóra bude p. Dzurenda, poslanec OZ a zároveň člen komisie.

Verím, že naša komunikácia sa bude pohybovať v rovine diskusie, kreativity a zároveň slušnosti.

Ďakujem, že ste si našli čas pre tieto informácie a teším sa na Vaše reakcie a podnety

 Alena Ňachajová